b'\n_START_ARTICLE_\nMercedes Sosa\n_START_SECTION_\nGlasbeno ustvarjanje\n_START_PARAGRAPH_\nBila je argentinska pevka, ki je v Latinski Ameriki in \xc5\xa1irom sveta v svoji skoraj \xc5\xa1estdesetletni (1950\xe2\x80\x932009) karieri dosegla veliko prepoznavnost in popularnost. S svojo glasbo, ki izvira iz argentinskih ljudskih pesmi je bila ena izmed glavnih predstavnikov glasbene smeri in gibanja znanega pod imenom nueva cancion. Sodelovala je tudi z drugimi znanimi glasbeniki (Luciano Pavarotti, Shakira, Andrea Bocelli, ...)_NEWLINE_S svojimi nastopi se je predstavila na \xc5\xa1tevilnih pomembnih krajih, med drugim tudi v Sikstinski kapeli v Vatikanu, v pari\xc5\xa1kem Th\xc3\xa9\xc3\xa2tre Mogador, v newyor\xc5\xa1ki dvorani Carnegie Hall in rimskem Koloseju. Med njene najve\xc4\x8dje uspe\xc5\xa1nice spadajo pesmi\xc2\xa0\xc2\xbbGracias a la vida\xc2\xab,\xc2\xa0\xc2\xbbCancion con todos\xc2\xab,\xc2\xa0\xc2\xbbDanza de los Machetes\xc2\xab,\xc2\xa0\xc2\xbbTodo cambia\xc2\xab\xc2\xa0in\xc2\xa0\xc2\xbbAlfonsina y el mar\xc2\xab. Pesmi z njenih \xc5\xa1tiridesetih albumov se pogosto uporabljajo v filmski industriji.\n_START_SECTION_\nAktivisti\xc4\x8dno delovanje\n_START_PARAGRAPH_\nV \xc4\x8dasu diktature Jorgeja Videle se je kot aktivistka v imenu tistih, ki se sami niso mogli ogla\xc5\xa1ati, zavzemala za uveljavljanje \xc4\x8dlovekovih pravic in demokracije, zaradi \xc4\x8desar je bila izgnana v Evropo. Med leti 1979 in 1983 je prebivala v Parizu in Madridu, po padcu re\xc5\xbeima voja\xc5\xa1ke vlade pa se je vrnila nazaj v Argentino. V zadnjih letih svojega \xc5\xbeivljenja je delovala tudi kot ambasadorka organizacije UNICEF v Argentini.'